CELEX: 52021DP0119
Language: ro
Date: 2021-04-27 00:00:00
Title: Decizia Parlamentului European din 27 aprilie 2021 privind cererea de ridicare a imunității lui Ioannis Lagos (2020/2219(IMM))

15.12.2021   
            
            
               RO
            
            
               Jurnalul Oficial al Uniunii Europene
            
            
               C 506/125
            
         
      P9_TA(2021)0119
      Cerere de ridicare a imunității lui Ioannis Lagos
      Decizia Parlamentului European din 27 aprilie 2021 privind cererea de ridicare a imunității lui Ioannis Lagos (2020/2219(IMM))
      (2021/C 506/21)
      
         Parlamentul European,
      
      
                  —
               
               
                  având în vedere cererea de ridicare a imunității lui Ioannis Lagos, înaintată la 2 octombrie 2020 de Parchetul de pe lângă Curtea Supremă a Greciei în legătură cu o posibilă urmărire penală condusă de procurorul Tribunalului de primă instanță din Atena (dosar nr. ABM PB2020/65), cerere anunțată în plen la 19 octombrie 2020,
               
            
                  —
               
               
                  în urma audierii lui Ioannis Lagos în conformitate cu articolul 9 alineatul (6) din Regulamentul său de procedură,
               
            
                  —
               
               
                  având în vedere articolul 8 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
               
            
                  —
               
               
                  având în vedere hotărârile Curții de Justiție a Uniunii Europene din 21 octombrie 2008, 19 martie 2010, 6 septembrie 2011, 17 ianuarie 2013 și 19 decembrie 2019 (1),
               
            
                  —
               
               
                  având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,
               
            
                  —
               
               
                  având în vedere raportul Comisiei pentru afaceri juridice (A9-0135/2021),
               
            
                  A.
               
               
                  întrucât procurorul Curții Supreme a Greciei a depus o cerere de ridicare a imunității parlamentare a lui Ioannis Lagos pe motivul anumitor fapte comise de acesta în timpul unui discurs adresat Parlamentului European, pe 29 ianuarie 2020;
               
            
                  B.
               
               
                  întrucât Ioannis Lagos a fost acuzat de o presupusă a defăimare a simbolului național al Turciei, comisă în timpul dezbaterii în plen din 29 ianuarie 2020 referitoare la situația migrației la frontiera greco-turcă și la răspunsul comun al UE la aceasta;
               
            
                  C.
               
               
                  întrucât defăimarea unui simbol național constituie o infracțiune în temeiul: (1) articolului 1 alineatul (1) din Legea nr. 927/1979, astfel cum a fost pusă în aplicare prin Legea 4285/2014 și (2) articolului 155, coroborat cu articolele 1, 12, 14, 26, 27, 51, 53, 57 și 79 din Codul penal elen;
               
            
                  D.
               
               
                  întrucât imunitatea parlamentară nu este un privilegiu personal al deputaților, ci o garanție a independenței Parlamentului în ansamblu și a membrilor săi;
               
            
                  E.
               
               
                  întrucât, pe de o parte, Parlamentul nu poate fi asimilat unei instanțe judiciare și, pe de altă parte, în cadrul unei proceduri de ridicare a imunității, deputatul în Parlamentul European în cauză nu poate fi considerat „acuzat” (2);
               
            
                  F.
               
               
                  întrucât articolul 8 din Protocolul nr. 7 privind privilegiile și imunitățile Uniunii Europene prevede că deputații în Parlamentul European „nu pot fi cercetați, reținuți sau urmăriți datorită opiniilor sau voturilor exprimate în cadrul exercitării funcțiilor lor”;
               
            
                  G.
               
               
                  întrucât Ioannis Lagos a acționat în timpul unei sesiuni plenare a Parlamentului European, în incinta în care se desfășura ședința plenară propriu-zisă, în exercitarea funcțiilor sale de deputat în Parlamentul European;
               
            
                  H.
               
               
                  întrucât acțiunile lui Ioannis Lagos au avut, prin urmare, loc în contextul funcțiilor sale de deputat și al activității sale în cadrul Parlamentului European;
               
            
               
                  1.
               
               
                  decide să nu ridice imunitatea lui Ioannis Lagos;
               
            
               
                  2.
               
               
                  încredințează Președintelui sarcina de a transmite imediat prezenta decizie, precum și raportul comisiei competente, autorității competente a Republicii Elene și lui Ioannis Lagos.
               
            
         (1)  Hotărârea Curții de Justiție din 21 octombrie 2008, Marra v De Gregorio și Clemente, pronunțată în cauzele conexe C-200/07 și C-201/07, ECLI:EU:C:2008:579, hotărârea Tribunalului din 19 martie 2010, Gollnisch v Parlamentul, T-42/06, ECLI:EU:T:2010:102, hotărârea Curții de Justiție din 6 septembrie 2011, Patriciello, C-163/10, ECLI: EU:C:2011:543; hotărârea Tribunalului din 17 ianuarie 2013, Gollnisch v Parlamentul, pronunțată în cauzele conexe T-346/11 și T-347/11, ECLI:EU:T:2013:23; hotărârea Curții de Justiție din 19 decembrie 2019, Junqueras Vies, C-502/19, ECLI:EU:C:2019:1115.
      
         (2)  Hotărârea Tribunalului din 30 aprilie 2019, Briois v Parlamentul, T-214/18, ECLI:EU:T:2019:266.